khistorydata/jeongjo-sjw-relations huggingface dataset:
정조 20년
丙辰二月初三日辰時上御誠正閣諸承旨持公事入侍時行左承旨洪義榮行右承旨李晩秀左副承旨李肇源右副承旨金啓洛同副承旨宋銓記事官趙台榮假注書具得魯記注官金良倜記事官吳泰曾檢校直閣金勉柱以次進伏訖晩秀讀奏京畿監司金文淳狀啓昭顯墓樹木播植之節十分緻密俾無如前之弊事義榮讀奏全羅左水使李運昌狀啓會寧浦萬戶徐在元到任事肇源讀奏右捕廳單子失火時禁盜無乎事上命啓下書判付啓洛等以無公事先退以行首監察徐潞修拿處傳旨命書傳敎曰渠是何家人以監察爲苦銜凡百擧行駭然多端至於昨日事而極矣念先之意雖縻祿仕每念故相不覺嗟歎渠亦有秉彝則豈有自同他人之心而咫尺殿庭擧措礙眼不見之處足可類推何必拿處然後知所畏戢傳旨勿施爲先降付末座凡係事役無不爲之而如渠瞢蔑經傳者觀科之說尤爲駭然待四書三經突誦然後以明經生應試如是下敎之後若不突誦當致祭於故相投渠於荒裔以此嚴飭上曰以故人之子屢次誨飭而迷不知改極可駭痛古則殿中侍御史服色甚怪渠亦依古例服其服勿使粲粲衣服徒爲彩飾而卽爲進來立庭聽傳敎出送可也命書傳敎曰庚辰年溫幸陪從昨日政加資下批人皆令謝恩後入侍賤臣承命出傳與行護軍蔡廷夏金履禧僉知李昌郁上護軍金孝儉大護軍李文載前府使李彦忠五衛將李顯昌前萬戶金聲益前僉知曺景休偕入進伏訖上命進前廷夏等進前以次奏職姓名上敎廷夏曰與蔡緯夏爲幾寸廷夏曰爲四寸矣上曰出於感舊之意知悉可也敎履禧曰年幾何履禧曰七十歲矣上曰感舊而特加一資矣其時以何官陪從乎履禧曰以票峯察訪隨駕矣敎孝儉曰已經知事乎孝儉曰甲寅年以特敎爲知事矣敎文載曰不得爲知事乎文載曰然矣上曰隨駕以何官乎孝儉曰以分掌務官陪從矣仍命書榻敎曰庚辰年溫泉陪從御醫李文載知事加設單付行護軍李昌郁未經實職云同知亦爲加設單付皆令次堂口傳擧行待下批卽爲謝恩敎彦忠曰與鶴城君爲幾寸彦忠曰爲九寸叔矣上曰履歷何如彦忠曰經邊地茂山矣上曰近族誰也彦忠曰海昌君卽臣之父也上曰射藝何如彦忠曰鐵箭三十步以上柳葉箭騎芻皆不讓於人而今則老不能如前矣上曰今番加資卽出於爲所重念舊事心懷不能定矣不但璿派爾之身手旣好資歷可堪除防禦使爾其知悉退去可也敎昌郁曰相貌依舊矣以何事遣日乎昌郁曰無事看字而已敎顯昌曰誰之子孫乎顯昌曰壯啓公六代孫矣上曰爾是重臣尹塾奏以功勞爲五衛將者乎顯昌曰然矣永祐園及顯隆園遷奉時皆與役矣上曰爾旣經五衛將姑以糊口之資命付之騎士將知悉退去可也敎景休等曰汝輩爲所重特使之升殿矣仍敎曰汝之特除五衛將非爲爾卽所重也雖如爾輩知此意可也敎聲益曰爾今何職聲益曰以曾經守門將今爲禁軍矣上曰誰之子孫乎聲益曰生六臣忠義公七代孫矣上曰部薦乎聲益曰末薦矣上曰生六臣子孫豈爲守門將乎聲益曰臣家落鄕四五代仍失婚班矣命書傳敎曰司勇鄭繼周入侍賤臣承命出傳與鄭繼周偕入進伏上曰爾爲故忠臣幾代孫乎繼周曰爲七代孫矣上曰年幾何繼周曰三十六歲矣上曰肄習射技乎繼周曰學射數年貧不能自存仍去而不習矣上曰爾之先祖忠烈百世之下與日月爭光子孫何官不爲除爾內乘着實肄射期於做科可也命書傳敎曰故忠臣贈兵曹參判鄭運之日月爭光之忠肝予則每以爲忠武之儔而毅愍之右云爾其後零替落在鄕外在朝廷崇德報功之道大是欠事起感於忠武全書印行之日訪問祀孫今始搜來幾百年之後將使其直派祿仕豈不奇幸內乘申絅渠家人何時不可爲乎改差待宣傳官有闕調用其代靈巖人故忠臣鄭運奉祀孫司勇鄭繼周令該曹口傳擬入內賜肄射之弓矢使渠着意做業於內寺中心亭仍令首內乘逐日勸課待其成才該寺都提擧草記之意使之知悉命書榻敎曰別軍職李溏內遷其代今日入侍人中令該曹口傳差出銓曰今此京外守令薦擧單子中刑曹判書李在學無端疊呈慈山府使閔昌爀以堂上官登薦臣之矇未覺察混同捧入不勝惶恐而揆以格例不可無責竝從重推考元單拔去何如上曰依爲之出擧條上曰一所摘奸史官入侍賤臣承命出傳與徐俊輔黃基天偕入進伏上曰入門數幾何俊輔曰入門七百人而屢令各坐終不率敎故試官已罷場方呈草記矣上曰入門時無紛雜之弊乎俊輔曰自前夕至開東每一人式許入故自無紛亂之弊矣上曰犯禁見捉爲幾人乎俊輔曰挾冊隨從見捉者爲二十九人矣上曰史官退去明日入門時進去可也命退諸臣以次退出
정조 20년
行都承旨趙尙鎭坐行左承旨洪義榮坐行右承旨李晩秀坐左副承旨李肇源坐直右副承旨金啓洛坐同副承旨宋銓坐直注書趙台榮拿處傳旨未下一員未差假注書具得魯仕直事變假注書閔命爀仕
정조 20년
李晩秀啓曰明日經筵取稟傳曰停
정조 20년
李肇源啓曰大司憲徐有臣未肅拜執義李城輔在外掌令李貞運李明淵持平宋知濂金近淳試所進去監察茶時之意敢啓傳曰知道
정조 20년
傳于金啓洛曰下直守令邊將留待
정조 20년
備忘記穩城府使趙文彦楸坡萬戶洪栒下直各長弓一張長箭一部片箭一部筒兒一箇賜給
정조 20년
宋銓啓曰卽見咸鏡監司趙宗鉉狀本則北靑府使崔守忱身故緣由馳啓而語多冗衍有違格例元狀啓雖不得不捧入而不可無警當該道臣推考何如傳曰允
정조 20년
宋銓啓曰事變假注書鄭敬翰身病猝重勢難察任今姑改差何如傳曰允
정조 20년
傳于金啓洛曰二所卽近闕之地而諸凡入啓文書之擧行必後於一所此非怠忽而何當該應辦官事過後令該府拿問處之文武所一也武所則科場及試所應辦主掌官皆啓下文所則不然此後一例爲之事分付戶曹
정조 20년
傳于宋銓曰未肅拜兵曹堂上許遞
정조 20년
兵曹參議前望單子入之李東馨落點
정조 20년
鄭敬翰改差代以閔命爀爲事變假注書
정조 20년
宋銓啓曰事變假注書閔命爀時無職名令該曹依例付軍職冠帶常仕何如傳曰允
정조 20년
傳于宋銓曰當該吏曹堂上推考
정조 20년
以中官金允謙拿處傳旨傳于宋銓曰分揀
정조 20년
傳于宋銓曰先來軍官譯官之善騎者雖多其人而除起程十二日到灣可謂初見彼中效勞亦甚可嘉近日渠輩中罕見不擇燥濕者渠乃能之別齎咨官鄭恩賢特付五衛將例兼同知下批
정조 20년
兵曹口傳政事五衛將單鄭思賢同知單鄭思賢
정조 20년
傳于宋銓曰武兼趙其勞可勝言都摠經歷令該曹口傳相換相換經歷待窠卽爲還付
정조 20년
兵曹口傳政事武兼趙都摠經歷尹相相換
정조 20년
吏曹口傳政事兵曹佐郞崔履亨吏曹正郞申絢相換兵曹佐郞金熙周禮曹正郞李勉昇相換兵曹佐郞李燾典籍權烒相換
정조 20년
以兵曹郞廳相換單子傳于宋銓曰受由兵曹郞官改差令該曹口傳差出
정조 20년
吏曹口傳政事以李鼎秉爲兵曹佐郞
정조 20년
洪義榮啓曰兵曹正郞朴忠煥以文一所收券官進去而今日監軍蒙點矣所當付標於監軍望而該曹不卽擧行致使吏曹付標於收券官單子事甚未安當該兵曹堂上推考何如傳曰棘圍之內何以通涉有此徑先改付標乎該曹事大關後弊入直堂上遞差該房承旨推考
정조 20년
李肇源啓曰掌令李貞運持平金近淳以監試官出榜後旣入闕中不爲傳啓直爲出去事甚未安推考警責何如傳曰允持平金近淳年少新進處義豈可若此乎有何情勢不過一二年乞暇則登第今爲三年但當出而供仕日前違牌今日直出果何所據況臺職例稱苦銜其可擇甘苦乎卽爲牌招使之傳啓可也
정조 20년
李肇源啓曰臺啓事體何等嚴重而今日府啓中李汝節事注書傳謄之際全然漏落及其捧入之後臣始乃覺察朦然之失萬萬惶恐原啓辭更爲添書以入而取考此前府啓批下者則亦爲漏落事未前有極爲駭然當該注書所當重勘而本院請推之外無他可施之罰何以爲之敢稟傳曰拿處
정조 20년
宋銓以禮曹言啓曰文武官重試日字退行草記傳曰唱榜及重試皆以壇享誓戒前推擇而文武殿試之與重試分日徒涉張大今番則同日竝設講經日字亦爲進定擇入當初擇日之重試與壇享同日唱榜之以十五日擇入者不審大矣當該擇日官令該監科罪可也事命下矣別試講經及文武科殿試重試吉日令日官崔景烈更爲推擇則講經今二月十三日文武殿試及文武官重試二月十九日別試及重試放榜二月二十五日卯時爲吉云原粘目中改付標以入之意敢啓傳曰知道武科重試初試則今番除初試可也
정조 20년
洪義榮以禮曹言啓曰大報壇祭享來三月初七日定行事啓下矣初雖以親祭磨鍊亦多有攝行之例今番則何以爲之乎敢稟傳曰皇壇節享每與元陵忌辰相値久未親行若不於前期行禮其將年年攝儀是豈仰述先志之一端乎初七日爲正日則初六日當詣齋殿初五日當遵受敎出御淸齋之日豈不掣肘乎享日以初三日爲之謹當親行矣
정조 20년
金啓洛以賑恤廳言啓曰依下敎濟州狀啓領來人十五名處回糧米各三斗式依例分給之意敢啓傳曰知道
정조 20년
金啓洛以賑恤廳言啓曰漢城府失火別單判付內恤典題給事命下矣西部水芹畓契寓居飮烟致死人獨女崔召史恤典布一疋錢二兩依例題給之意敢啓傳曰知道
정조 20년
金啓洛以漢城府言啓曰過期未婚之類分付各部搜訪報來故別單書入之意敢啓傳曰此等按例之事必欲提飭置各部何爲哉中部稍實尙可南部外各部所報殆近無實當該三部官令該府拿問勘處而退限五日未婚未葬之類一一搜訪過限後拿囚不能檢飭之該堂從重推考可也
정조 20년
宋銓以別試文科一所試官意啓曰雨勢如此試券沾濕雨具不得已許入之意敢啓傳曰知道
정조 20년
洪義榮以別試武一所試官意啓曰本所今日平明開場自稱字鐵箭仍爲試取之意敢啓傳曰知道
정조 20년
洪義榮以別試武二所試官意啓曰臣所今日平明開場鐵箭應射擧子自爲字仍爲試取之意敢啓傳曰知道
정조 20년
洪義榮以別試武一所試官意啓曰本所今日鐵箭應射擧子自稱字至光字半字三十六人內無一人入格而昨日入格七人柳葉箭仍爲試取之意敢啓傳曰知道
정조 20년
洪義榮以重試武二所試官意啓曰臣所今日自爲字至奈字鐵箭應射擧子一千七十人內入格九人昨日入格四十三人合入格爲五十二人鐵箭旣已畢試柳葉箭鱗次試取而元貫革二貫革外加設六貫草試取之意敢啓傳曰知道
정조 20년
洪義榮以別試武一所試官意啓曰本所今日柳葉箭應射擧子七人內無一人入格不得出榜之意敢啓傳曰知道
정조 20년
洪義榮以重試武二所試官意啓曰臣所柳葉箭今已畢試而兩技入格只爲十六人雖不滿元定額數以此計劃出榜詣闕之意敢啓傳曰知道
정조 20년
李晩秀以司譯院都提調提調意啓曰本院有漢淸蒙倭四學而所謂倭學雖有捷解新語一書殆同我國之有眞諺只以諺字註釋其方語故業是學者雖記誦句語而莫辨其旨趣矣該學堂上譯官金健瑞久在萊館與倭人反復問難彙作十二篇名曰捷解新語文釋仍又入鋟俾便講習凡購一書刊一冊者一本送于內閣入啓然後始爲草記事曾有定式矣上項倭書四冊依例封納亦令頒行以爲奬勸後進之地何如傳曰允止
정조 20년
持平金近淳校理宋翼孝副校理洪秀晩正言趙萬元修撰朴吉源尹益烈副修撰鄭來百啓曰請寢罪人鄭致達妻出置城外之命依前還發配所亟令王府快正典刑請物故罪人德相亟施孥籍之典請逆賊尙喆追施孥戮之典請亟寢昧爽以後申禁之命因許捧入未徹之啓特賜允兪以下半行刀割措辭見上答曰不允
정조 20년
持平金近淳正言趙萬元啓曰請遲晩後物故罪人啓能亟施孥籍趾賊等凶種快施邦刑養遂澤遂竝設鞫得情請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚快正王法請承款後物故罪人九宗亟施孥籍之典措辭見上答曰不允
정조 20년
持平金近淳啓曰請亟寢秋曹罪人柳師文放釋之命仍令王府設鞫嚴問期於得情快正王法請寢李汝節定配之命更令王府嚴覈取服施以當律新除授執義李城輔時在京畿驪州地請斯速乘馹上來事下諭措辭見上答曰不允柳師文事亟停勿煩下諭事依啓
정조 20년
正言趙萬元啓曰請金甲島爲奴罪人克觀古今島爲奴罪人克泰更令王府嚴鞫得情快正王法請逆賊尙魯亟施孥戮之典請亟寢秋曹罪人柳師文放釋之命仍令王府設鞫嚴問快正典刑請島配罪人李周奭更令王府拿致加刑限己身島配雖有赦典永勿擧論措辭見上答曰不允柳師文事亟停勿煩
정조 20년
丙辰二月初四日辰時上御誠正閣諸承旨持公事入侍時行左承旨洪義榮左副承旨李肇源右副承旨金啓洛同副承旨宋銓假注書具得魯記注官安經心記注官金良倜檢校直閣金勉柱以次進伏訖肇源讀奏水原留守趙心泰老人加資敎旨頒給緣由俾勿狀聞事有旨祗受事上命啓下書判付義榮等以無公事先退上曰重試武科例有初試故當初武初試日字以二十日擇入而重試文武科今以二十日更爲進定則初試日字事當稟旨而禮兵曹皆不擧論該房知入可也義榮曰禮曹以重試日字不卽往復兵曹而然矣上曰一二所擧子又如昨日紛亂至於罷場則先講後製當依生劃例爲之乎此則係是無於前之例當稟旨擧行矣大抵向來謁聖庭試收券至爲二萬餘張竝隨從書手不知爲幾萬人此何士習乎特以邦慶無前跛躄皆起有所闊狹而今番異於慶科僥冒紛雜不率敎之類不可不嚴加飭禁矣命書榻敎曰留待守令邊將入侍賤臣承命出傳與穩城府使趙文彦偕入進伏楸坡萬戶洪栒立於階下上命文彦進前敎曰七事及宣諭竝除之下去善爲之可也敎栒曰江界邊將之擇差近不如初爾須下去後盡心務爲之可也命先退上曰加資肅拜人皆令入侍賤臣承命出傳與五衛將韓宗復李宗賓柳星郁玄翊光鄭光一李世豐偕入進伏上敎宗復曰爾誰之族屬也宗復曰別無族屬之可達者矣上曰在何處而經何銜乎宗復曰臣居水原而方屬於禁旅矣上曰久勤何如而五衛將減下則還屬禁軍乎宗復曰久勤則只餘五人而經五衛將例不得還屬矣上曰以禁軍爲五衛將者竝還屬通計前仕之意分付別將可也敎宗賓曰曾經何銜宗賓曰以寫字官經五衛將矣上曰以何官陪從乎宗賓曰以畿營裨將陪從矣敎翊光曰爾經軍門乎翊光曰爲禁軍矣上曰年幾何翊光曰七十七歲矣上曰爾之子孫有軍門入屬者乎翊光曰第四子爲一番騎士而孫爲禁軍矣上曰子與孫爲幾人翊光曰四男二女七孫孫女九外孫二矣上曰今番加資除職非爲爾也爲所重也爾知之乎翊光曰臣敢不仰認乎敎光一曰及第之年越薦之年及年歲詳奏可也光一曰壬辰登科卽除邊將故無薦而年今五十七矣上曰其時以何官隨駕乎光一曰以禁軍隨駕矣上曰禁軍幾番隨駕乎光一曰一番陪從矣敎世豐曰登科於何年而年今幾何世豐曰庚午溫幸時隨駕及第而今七十二歲矣上曰爾誰之子孫乎世豐曰烏昌君五代孫矣上曰一名乎世豐曰雖非一名而貧窮無依臣父娶妻於中人故家世仍寒微矣上曰溫幸再次陪從尤貴矣敎星郁曰登第及年歲族屬竝詳奏星郁曰丁丑登科年今六十六而無他族屬矣上曰以禁軍隨駕乎星郁曰然矣命書榻敎曰在外兵曹郞廳及佐郞崔履亨李燾他司郞官中令該曹各別擇差口傳相換命書榻敎曰當該中官令該府拿處命書榻敎曰兵曹參議前望單子入之仍命退諸臣以次退出
정조 20년
丙辰二月初四日午時上御便殿右承旨水原留守定例堂上入侍時行右承旨李晩秀記事官趙台榮記注官金良倜記事官吳泰曾水原留守趙心泰定例堂上尹行恁以次進伏訖上敎心泰曰卿緣何上來乎心泰曰定例釐正時有看審事故上來矣上曰定例之外謄錄釐正時卿亦詳細看檢可也心泰曰留守旣兼整理使今年又設外整理所矣自修城整理穀物區劃之後分峙各道取耗作錢歲入之數略綽爲五千兩而二千屬之修城三千屬之整理凡係需用無論巨細除非筵稟或狀聞不敢擅用之意成出節目條件申嚴爲其任事之臣者恐不敢違越而園幸時排設各種及行宮修理所入自定例所參互貢價時價區別年限遠近今方追節目入啓而此旣爲所重倣用度支定例則何敢妄陳淺見而但細加商量則價本年限或不無窒礙者臣意則不拘價本多寡年限內外一從伊時所見參量事情啓聞乃行恐合事宜以此出擧條添入節目末端何如上曰依爲之心泰曰外別庫節目伏奉下敎纔已撰出而庫儲庫用名色自別體段懸殊則不無掣礙者方擬提稟之際今伏承庫名區別之命事面從此團圓昨年進饌時所御器皿及用餘紬帛等屬各從其類分上於內用庫之日用庫月摏厫無盡藏不盈帑亶合所重國幸時水剌盤果及賜饋犒餉自外別庫專當擧行一依內別庫之例則名實庶可相孚且以外帑庫言之旣設外別庫之後前日條件中事關別廚者竝其需用財力而移送外別庫恐似得宜敢此仰達矣上曰依爲之心泰曰今番園所外南山外麓補莎之役關係莫重而不有三日用民之制特用二日日給糧米又許從附近次次出用謹當依下敎擧行而第伏念役處多寡日字遲速有不敢預度則先用近面不及遠面或不無斑駁之慮臣意則令九邑守令各樣錢中先爲推移雇用壯健役丁若其二日雇價則依身庸古制不拘遠近面里略綽磨鍊待秋取用於民旣除往來之勞於役必有着實之效以此分付恐合事宜故敢此仰達矣上曰與畿伯往復停當依此分付可也出擧條行恁曰每年園幸時百官軍兵之特給盤纏植炬折草之亦許會減寔出於不煩經費靡不用極之聖意粤自壬子以後畿營擧行之諸般策應於華城及沿路各站者別爲貿租取耗作錢以爲支用之資而當初作錢之詳定外加捧已非朝家之令式且應下條之不足不啻夥然云辛亥以後三千石劃給畿營雖出於將此補彼之意揆以別般經紀量出爲入不令一毫貽弊於營邑吏民之義終有所未安從今以後作錢取用一依詳定價施行事分付畿營而華城輸送每年二千餘兩仍置畿營俾作始興果川安養肆覲各站鋪陳塗褙依年限措備之需華城所用今方從他區劃而今年則旣經幸行亦已上下姑令依前擧行貿租取耗作錢用下等節自備局句管而每歲末修成冊一報備局一報壯營以爲憑考之地事一體分付何如上曰依爲之行恁曰園幸時每日殿座燭十六雙行路燭八雙燈籠燭十二雙燈燭房二雙義盈庫貢人隨往進排親祭時望燎燭一隻一體待令矣自今番幸行時軫貢人運輸之弊殿座行路燭都給排設司鑰燈籠燭都給燈籠軍燈燭房各處燭自京先爲進排望燎燭則付之京守僕貢人則勿令待令而大抵園幸時諸般用下旣不一煩經費則獨於燭一事雖除供給之勞尙存進排之名者恐有違於蠲弊之聖念臣意則明年園幸爲始華城所用各樣燭令華城精造進排燈籠一體措備價本則自外整理所會減而出還宮時遲遲峴以北所用各樣燭則自排設房措備待令其價本與燈籠軍盤纏則亦自外整理所前期磨鍊上下事定式施行何如上曰依爲之行恁曰每年園幸時自闕門至鷺梁北岸植炬爲六百柄壬子年特減其半以三百柄排植矣此是年年春幸時應進排之物而凡係園幸所用不令貽弊於貢人故每柄給價錢一兩以園幸貿租耗條逐年三百兩自畿營出給貢人而今番幸行四鑾時適値日暮亦爲擧火其在對揚之道全不給價殊涉如何依繕工長木契參半用還之例以折半價錢一百五十兩加數上下此後回鑾侵暮之時照此定式之意分付畿營何如上曰依爲之行恁曰每年園幸時陪從人員糧饌百官以下自戶曹磨鍊員役以下自惠廳磨鍊有裕衙門則令各其衙門磨鍊軍糧馬料亦令各該營磨鍊以寓別給盤纏之義而戶惠廳上下旣係經費各衙門各軍門雖或有另爲措置之資要其歸則或係曹用或關軍需聖上於此每加軫念特下從長區劃之命明年爲始當從外整理所磨鍊上下矣若其區劃之方上下之規不可無一番令式自定例所成出節目分付京外永久遵行似合事宜故敢此仰達矣上曰依爲之盤纏之自外整理所上下者應入所用從便輸送內營內營從事官躬親分給後使之稟啓事一體定式可也行恁曰園幸時華城府諸般所用二千餘兩旣已仍留畿營隨駕百官以下盤纏糧料各樣燭價竝二千餘兩亦使外整理所上下則兩條都數四千餘兩不可不及今措處而湖西適有爲民貿粟之擧聞其數爻歲可得耗條作錢六千兩以此永爲劃付於本府俾作四千餘兩支用之資其餘千餘兩則逐年會錄以補行宮各處大修理時不足之需極爲便當下詢廟堂處之何如上曰行宮入侍已與右相酬酢依此爲之可也行恁曰鷺梁以南植炬雖是設契排立之事依陵幸例上下則殊非園幸諸務付之畿營貿租策應之法意合有變通厥惟久矣宣仁門以下梨峴洞口以上設置左右統契蓋出於仰述孝廟朝分置漢人牙兵陞戶砲手於昌慶以東之故事而非但掃雪治道坊民出用等許多徭役之永爲防給而已宮幸時代炬設燈實爲便當今番園幸時鷺梁以南之倣此懸燈其費旣省其制且便傳之永久可期無弊物力區劃節目撰出方自定例所擧行而先以此意知委於內外營及京畿監司廣州留守處何如上曰依爲之出擧條心泰曰外營武備什物中火藥極爲零星就外方柴産處煮硝以來之意曾有所仰達者趁此春節宜卽設施而非但城役之尙未告完煮硝之又爲竝擧自相掣礙儻未廣加排置善爲煮取則徒歸縻費難責實效近聞平安兵營種種煮硝硝品甚猛云蓋營下火砲輩習熟煮法且以柴路甚廣不甚煩費之致自今年爲始每歲二千斤式限五年煮取上送而略綽其硝價假令則不過爲五六百兩此則該營別備錢中從便取用之意出擧條行會於平安兵使處何如上曰依爲之出擧條命退諸臣以次退出
정조 20년
行都承旨趙尙鎭病行左承旨洪義榮坐右承旨李肇源坐左副承旨金啓洛坐直右副承旨李海愚坐直同副承旨宋銓坐注書二員未差假注書曺錫中仕直具得魯仕事變假注書閔命爀仕
정조 20년
藥房提調鄭存中行左承旨洪義榮啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 20년
李海愚啓曰明日再明日惠陵忌辰祭齋戒正日初八日初九日景慕宮春享大祭親祭齋戒初十日動駕相値十一日儲慶宮毓祥宮仲朔祭齋戒十二日殿座相値視事頉稟之意敢啓傳曰知道
정조 20년
洪義榮啓曰備邊司郞廳來言今日賓廳日次而無時急稟定事不得來會云矣敢啓傳曰初十日則大享相値其前待下敎來會
정조 20년
李肇源啓曰大司憲徐有臣未肅拜執義李城輔在外掌令李貞運持平金近淳呈辭掌令李明淵持平宋知濂試所進去監察茶時之意敢啓傳曰知道
정조 20년
傳于宋銓曰右承旨入侍
정조 20년
承旨前望單子入之李海愚落點
정조 20년
傳于金啓洛曰左副承旨入侍
정조 20년
兵曹口傳政事護軍李晩秀
정조 20년
傳于宋銓曰曺錫中仍察上注書之任
정조 20년
傳于李海愚曰右副承旨入侍
정조 20년
傳于李海愚曰定例堂上入侍
정조 20년
以獻納柳河源牌不進罷職傳旨傳于李肇源曰只推
정조 20년
傳于宋銓曰嶺南儒張胤宗湖南儒魏伯珪除官宣召尙無動靜豈春寒尙峭不能自力登程而然乎令該曹關問兩道道臣草記其外宣召諸人亦爲催促待其上來令吏兵曹這這草記今日見湖南伯薦人狀本一則文淸之七代孫生員鄭忠煥也其外二人卽贈參議李鳳鳴之孫幼學李天奎大司成崔自濱後孫幼學崔崑云而諸人之年俱過六十一是七十今雖除職安知不若先召兩人老難卽膺乎爲先令該曹敎官加設口傳單付仍令道伯給馬上送以爲叩其所存之地而起送與否卽令狀聞雖皆上來年已老矣更以可合强仕者悉心搜訪抄啓而嶺南湖西則竝與年老之人而不爲薦擧更令該曹嚴飭其外諸道一體嚴飭
정조 20년
吏曹口傳政事鄭忠煥李天奎崔崑爲童蒙敎官
정조 20년
李海愚以內醫院提調言啓曰副提調趙尙鎭謂有身病今日問安不爲仕進卽爲牌招何如傳曰允
정조 20년
宋銓以義禁府言啓曰保放罪人林元浩病勢今已向差還囚捧供之意敢啓傳曰知道
정조 20년
禁府啓目注書趙台榮原情云云傳旨內辭緣泛稱遲晩所當請刑是白乎矣時任史官勿爲請刑載在大典通編議處何如判付啓驟聞雖甚可駭細究事勢似然而臺啓體重不可歇勘況與發覺之承宣有異爲先削職放送爲良如敎又啓目牙山前縣監林元浩原情云云傳旨內辭緣泛稱遲晩所當請刑是白乎矣年過七十法不當刑上裁何如判付啓依同罪已處分他囚例勘放爲良如敎
정조 20년
洪義榮以刑曹言啓曰卽接別試文科初試一所移文信川幼學李輔仁韓山幼學韓宅裕俱以冒入科場罪執捉移送文科二所移文安東儒學金周興龍宮生員鄭必珪京居幼學徐昆修幼學閔致中幼學李載祿信川幼學金鎔坤原州幼學蔡謙鎭長連生員張漢栻淸州幼學韓秉謩幼學朴載崇唐津幼學姜世文俱爲挾冊龍崗儒學吳哲安邊校生禹光德俱爲攔入文化幼學洪普泳號牌不佩罪竝執捉移送矣取考律文則大典通編內攔入者幼學以下限己身降定水軍挾冊者停二擧科場應赴人無號牌者停擧竝依律李輔仁韓宅裕吳哲禹光德以攔入罪限己身降定水軍令兵曹定配所押送金周興鄭必珪徐昆修閔致中李載祿金鎔坤蔡謙鎭張漢栻韓秉謩朴載崇姜世文以挾冊罪停二擧洪普泳以號牌不佩罪亦爲停擧事令禮曹擧行何如傳曰允攔入者何必定配所充軍乎下送該道令道臣別般嚴治卽其邑降定仍錄於徒流案事分付二所亦有之同此律可也
정조 20년
李海愚以義禁府言啓曰時囚罪人林元浩原情公事判付內依同罪已處分他囚例勘放後草記事命下矣林元浩依李亨正李東野等處分徒三年定配收贖告身盡行追奪放送之意敢啓傳曰知道
정조 20년
丙辰二月初五日巳時上御重熙堂右承旨左副承旨入侍時右承旨李晩秀左副承旨李肇源假注書具得魯記注官金良倜記事官吳泰曾以次進伏訖上命讀公事書判付訖上曰昨日臺啓之漏書卽是注書之做錯乎肇源曰臣之捧入萬萬惶悚而笏記自初遺漏故至於今番漏書云矣上曰笏記之遺漏豈非不審乎命書傳敎曰右承旨編次之役有句檢者許遞前望單子入之待下批牌招察任晩秀曰每年園幸儀軌方自定例所編次矣園幸節次莫重於享禮而祭品祝式祭器享官及鋪陳盤纏等諸般事例之屢經稟裁著爲典章者俱未詳載於定例之書太欠疎略今亦一體編入恐不可已臣猥添太常適登筵席故敢此仰達矣上曰依爲之出擧條仍命退承史以次退出
정조 20년
丙辰二月初五日午時上御重熙堂右副承旨入侍時右副承旨李海愚假注書曺錫中記注官金良倜記事官吳泰曾以次進伏訖上曰定例堂上來待者使之入侍賤臣承命出與定例堂上尹行恁偕入進伏上曰各項事目撰次之役從速了當可也仍下北京咨文一度敎賤臣持往監印所使二直提學監謄一本以納原本出給可也仍命退諸臣以次退出
정조 20년
行都承旨趙尙鎭病行左承旨洪義榮坐右承旨李肇源坐左副承旨金啓洛坐右副承旨李海愚坐直同副承旨宋銓坐直注書二員未差假注書曺錫中仕具得魯仕直事變假注書閔命爀仕
정조 20년
宋銓啓曰御營廳將官來言今日本廳軍兵日次私習云矣敢啓傳曰知道
정조 20년
傳于李肇源曰右承旨入侍
정조 20년
傳于李海愚曰一所上副試官入侍
정조 20년
李海愚啓曰今初十日景慕宮春享大祭親祭祭文當爲製進弘文提學具庠待明朝牌招何如傳曰允
정조 20년
以監軍單子傳于洪義榮曰在外兵曹郞廳改差令該曹口傳差出
정조 20년
吏曹口傳政事以申光岳爲兵曹佐郞
정조 20년
金啓洛啓曰文二所試官沈基泰時無職名令該曹口傳付軍職何如傳曰允
정조 20년
兵曹口傳政事副護軍單沈基泰
정조 20년
傳于李海愚曰發遣吏郞諸執事淸齋與否摘奸以來
정조 20년
傳于李海愚曰禮部年貢方物作兩分呈咨七日到灣觀於別咨可知使行之其前回程則所謂先來之竝與到灣而尙無登聞者紀綱所在駭然甚矣令廟堂別關嚴飭灣府遲滯委折軍官姓名使之待到柵査問狀聞
정조 20년
洪義榮以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 20년
金啓洛以賑恤廳言啓曰西部西小門內契任掌朴有福今月初五日本洞路傍得二歲遺棄兒同里居私婢發里德欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 20년
金啓洛以兵曹言啓曰因黃海監司徐邁修狀啓道內宣薦出身年踰六十者列錄事判付內啓下兵曹令兵曹草記回啓事命下矣伏見狀本則依銓曹啓下關道內列邑坊曲一一搜訪則平山居出身禹尙度年六十一辛巳庭試同年宣薦父故府使弘濟曾祖故郡守舜弼遂安居出身崔鴻漸年六十四辛巳庭試同年宣薦祖故僉正漢標同郡居出身孔道弘年六十三庚寅庭試同年宣薦云矣取考各年榜目及三廳薦記則禹尙度年歲與應薦的實以地處武弁登科越薦已多年所年過六十而尙未從宦雖曰沈屈禁旅今不隨行則臣曹例不得擧擬崔鴻漸部薦孔道弘守薦而今於特敎搜訪之下冒稱宣薦者極爲駭妄副末薦之每都政旣爲別取才收用則不可以沈屈論竝置之該倅之從其渠言遽然枚報道臣之只憑邑報循例論列俱未免不審之失道臣及該邑守令從重推考何如傳曰平山禹尙度宣薦越薦近四十年尙未得一命宜有齎菀之歎除取才先付一內卿其招見草記崔鴻漸孔道弘雖甚可駭何異於向者關東人之冒稱嘉善大夫兵曹判書乎專由道臣守令之不能照檢之致道伯緘推當該守令令該府拿問嚴處可也
정조 20년
洪義榮以兵曹言啓曰今此丙辰重試及對擧別試武科殿試節目當爲磨鍊而凡於殿試親臨與命官草記前期稟旨後磨鍊事已爲定式矣今番則何以爲之而處所以何處擧行乎敢稟傳曰春塘臺當親臨以此磨鍊可也
정조 20년
宋銓以兵曹言啓曰依下敎慶尙道尙州居副司勇柳尋春上來與否訪問則今已上來矣敢啓傳曰何去而昨日飭敎之後始乃草記乎待開門來待政院可也
정조 20년
副司直丁範祖疏曰伏以園寢展禮聖孝克伸鑾蹕利旋玉候益康忭慶之忱曷有其極仍念臣狗馬賤疾轉益危篤首尾一歲拭巾待盡而伏忱昏憒之中竊有惶悶自訟不得不仰籲者焉臣之見帶活人署提擧無論事務閒劇決非在鄕垂死之人所宜久縻而況昨年夏冬褒貶俱未赴坐則草記變通自有法例而迄今職名自在破例仍存雖荷聖眷曠職虛冒實關廉防噫臣遭遇聖明揚歷華要遂躋卿秩恩至渥也循省平生塵刹無補辜負實多罪至積也惟是年迫八耋病纏四大得以謝跡榮途歸身鄕廬以休官爲息補免罪爲報效方將安意入地而祗緣見銜尙未蒙遞此爲臣寤寐惶愧如負大何者也玆敢陳章縣道仰暴微懇伏乞聖明亟命遞改臣所帶提擧之任以存公格以安私分千萬幸甚臣無任云云答曰省疏具悉卿其勿辭調理上來察任
정조 20년
副司直丁範祖疏曰伏以園寢展禮聖孝克伸鑾蹕利旋玉候益康忭慶之忱曷有其極仍念臣狗馬賤疾轉益危篤首尾一歲拭巾待盡而伏忱昏憒之中竊有惶悶自訟不得不仰籲者焉臣之見帶活人署提擧無論事務閒劇決非在鄕垂死之人所宜久縻而況昨年夏冬褒貶俱未赴坐則草記變通自有法例而迄今職名自在破例仍存雖荷聖眷曠職虛冒實關廉防噫臣遭遇聖明揚歷華要遂躋卿秩恩至渥也循省平生塵刹無補辜負實多罪至積也惟是年迫八耋病纏四大得以謝跡榮途歸身鄕廬以休官爲息補免罪爲起效方將安意入地而祗緣見銜尙未蒙遞此爲臣窮寐惶愧如負大何者也玆敢陳章縣道仰暴微懇伏乞聖明亟命遞改臣所帶提擧之任以存公格以安私分千萬幸甚臣無任云云答曰省疏具悉卿其勿辭調理上來察任
정조 20년
副校理李龜雲疏曰伏以前後除職罔非特恩有召輒膺不顧情勢而至於昨年春又以館職乘馹上來行到半途猝聞親病之報拜章徑還而末段附陳未槪聖心至承嚴敎一則臣賦性儱侗之致一則臣在鄕蒙昧之故臣誠兢惶怵惕罔知攸措惟期置散田野永謝華顯以爲贖愆補過之圖矣伊後聖眷尙不遐棄恩除荐降召旨聯翩而輒以私故未克趨召至若向來柏府之除又出於千萬夢寐之外盤礴三朔終未遞解恩出格外事未前有臣感祝無地分義是懼不得已離捨病親張皇入城而自顧情踪轉益危蹙屢速違傲之罪竟蒙匪怒之敎纔肅恩命旋參陪班只以寢園禮成羹墻慕伸爲萬萬慶幸陪從之列與有榮焉逮夫門鑰之事出而徒忝耳目自歸溺職譴罷之罰猶屬薄勘臣滿心惶恧措躬靡所將欲團束歸裝復尋鄕路矣此際玉署之命又何爲而至哉臣旣不才又無知識上無以圖報隆眷下無以服行先訓到處生疣莫掩醜拙臺地與館職職名雖殊僨誤之餘其不可冒沒承膺也決矣伏乞聖慈特諒懇迫之情亟垂鞶褫之恩以存廉防以安私分焉臣於乞免之章不宜贅及他說而目下光景實有所駭歎憂慨者玆敢尾陳焉我殿下臨御數十年來作成人材之方顧何如也太學儒生則以節製應製等科試之館學掌色則以三經試之京輦之儒鄕曲之士庶幾聞風觀感讀書溫經各自淬礪擧有實工而至於今番別試有講有製不待臨試而知之卽我朝四百年舊規固宜誦習全經製備各體以爲赴試之具而設場之日抽栍試講一無成誦擧止步趨紛拏莫甚罷場之擧事體當然而及其終場臨門彷徨過半自退或旣入旋出一二所入場不過三百餘人自有設科制以後如許模樣前所未聞士子之平日優游無講無製於此可知我聖上一心勤勤培養奬礪之功顧安在哉然其人者三百餘人之中未必皆優講優製僥倖冒進者半之其不入者數千多士之中未必皆無講無製謹愼謙退者半之今若盡疑不入者於無講無製之類則豈非多士之冤哉且有司之臣屢次申束之際或欠稱停於其間遂使縮頸而入者多至袖手而出則此法止可行之於一而不可行之於再恐或非導士以正之道也竊伏念矯弊之策惟在先敎而後課臣伏覩先朝己卯別試後特設一經之講行之多年果有實效今若修明舊典使之各業一經凡有會試之科必依別試例施行則士皆有專經人得有宿工倉卒應試之際庶不至於今日之狼狽也伏願殿下不以蕘言而幸垂澄省焉臣無任云云省疏具悉科場之弊爾言是矣至於今番初試時捧講似無是也不但講冊不爲進排初場入門旣近於二千則片刻間何以捧之乎傳說過矣講規事令該曹稟處爾其勿辭察職
정조 20년
丙辰二月初六日辰時上御重熙堂右承旨入侍時右承旨李肇源假注書具得魯記注官金良倜記事官吳泰曾以次進伏訖上命書榻敎曰先正文正公趙光祖孫初仕人入侍賤臣承命出傳與莊陵參奉趙基仁偕入進伏訖上曰先正幾代孫乎基仁曰九代孫矣上曰何日欲受致祭耶基仁曰欲行於三月間矣上曰今番致祭傳敎見之乎基仁曰臣入京後始聞知矣上曰旣令華留買給一區屋矣今月內受致祭好矣仍命肇源曰致祭傳敎一通謄給可也仍命退諸臣以次退出
정조 20년
丙辰二月初六日辰時上御重熙堂右承旨入侍時右承旨李肇源假注書曺錫中記注官金良倜記事官吳泰曾以次進伏訖上曰直閣使之來待矣今已入來乎使之入侍又敎曰待敎亦令入侍賤臣承命出與直閣李始源待敎徐有榘偕入進前上曰昨已有所下敎矣歷代帝王尊號諡號廟號陵號年號國號如此類者分類彙出以爲一冊以爲便覽之地與檢書官等同爲抄出以入可也有榘承命先出上曰今番二所榜其可成說乎肇源曰二所試官不勝惶悚尙在賓廳云矣上曰李鈺文體屢有飭敎而終不改故至有充軍之擧而此人爲壯元則其所試取可知而全榜之不善出從可推也向以尹益烈李弘達文體之不好承宣老親多有所云云矣肇源曰李鈺今番則所作不甚怪惡而林濟遠亦以爲頤勝云矣上命退諸臣以次退出
정조 20년
丙辰二月初六日巳時上御重熙堂別試試官入侍時左副承旨金啓洛假注書具得魯記注官金良倜記事官吳泰曾試官兵曹判書具㢞行護軍林濟遠以次進伏訖上曰今場果何如濟遠曰初場亦非不整齊而猶以不卽分坐至請罷場故終場則果有其效入場之後不令而各坐特因雨勢之緊霔而雨傘不能各持故勢不得不任其合坐矣㢞曰所捧試券以文則難選十券而二百餘券逐條無一雷同可見其士習之稍知畏慴而各自構成也上曰今番捧講額數甚少不必設一二所而特以爲相避之故方此咨且矣李鈺文體全事小品故昨年應製至有充軍之擧而二所置之魁元其所取文可以知矣濟遠曰見其科作稍革其舊習矣仍命退諸臣以次退出
정조 20년
行都承旨趙尙鎭病行左承旨洪義榮坐直右承旨李肇源坐左副承旨金啓洛坐右副承旨李海愚奉審進去同副承旨宋銓坐直注書二員未差假注書曺錫中奉命進去具得魯仕直事變假注書閔命爀仕
정조 20년
李肇源啓曰大司憲徐有臣未肅拜執義李城輔在外掌令李貞運李明淵持平宋知濂金近淳呈辭監察茶時之意敢啓傳曰知道
정조 20년
洪義榮啓曰來十一日朝參日次而毓祥宮仲朔祭齋戒相値頉稟之意敢啓傳曰知道
정조 20년
李海愚啓曰來十一日輪對日次而毓祥宮仲朔祭齋戒相値頉稟之意敢啓傳曰知道
정조 20년
傳于宋銓曰嶺南宣召人副司勇柳尋春入侍
정조 20년
傳于宋銓曰右承旨復命間與同副換房
정조 20년
李海愚啓曰香室初十日行景慕宮春享大祭親祭受押單子啓親押
정조 20년
以監軍單子傳于宋銓曰在外郞官改差令該曹口傳差出
정조 20년
吏曹口傳政事以沈鎜爲兵曹佐郞
정조 20년
以李寅燮囚單子傳于李肇源曰分揀放送
정조 20년
傳于宋銓曰昨見堂疏有捧講之說意謂必無是事以不然之意下批矣追聞筵臣之言兩所中何所草記中有不能講之語云然則堂疏云云亦有曲折乎此一款問啓時同爲問啓
정조 20년
宋銓啓曰面試之式不但往史有之昔在先朝癸未年後大小科亦嘗試之於景福宮內及金商門庭而其時亦有奸弊之現發者雖欲爲之今日紀綱豈敢比之於昔年乎且況無面試之名而有面試之實莫若規程嚴而僥濫息此所以御極以後未嘗一爲面試者也豈可闊狹於今日鄕擧之制未遽申明則就錄名之恒例別有牢定如昨年筵敎之爲固近可亦惟在於有司擧行之如何面試事不允一二所試官譴罷事初場則入者未半場門遽閉似此光景前所未見云者誠如爾疏試官事不審大矣終場則初使分坐旋許雜處云者亦如爾說又可謂不察然風傳有難盡信令政院問答於諸試官無論如此如彼科場之嚴不嚴專係監試官事實之與爾疏同異亦令政院問于兩所監試官以啓昨見堂疏有捧講之說意謂必無是事以不然之意下批矣追聞筵臣之言兩所中何所草記中有不能講之語云然則堂疏云云亦有曲折乎此一款問啓時同爲問啓事命下矣問于一所試官具㢞林濟遠韓光植成德雨申光河鄭晩錫崔光泰等處則以爲臣等猥膺試役隨事僨誤自速人言至有問啓之命悚懍之極靡所容措臺疏所論兩件事一則曰場門遽閉也一則曰微雨雜坐也原其事實蓋有委折初場開門在於初二日酉時而翌朝辰末始令封鎖竟夜流入恰近八百中間許多時辰宜無當入不入之理屢度催促終不肯入則日勢已晩試期有限門於是乎不得已閉矣至於終場則不待提飭各自分坐始未嘗不整齊而緊霔不止雨具絶少任他沾濕則無以製寫故一傘同坐不能禁止雖緣事勢之不得不然而以此爲罪固所甘心若其堂疏中捧講一款初無是事不必多辨矣冒當重任竟遭峻評由前則有過於申束之失由後則犯不善檢飭之科語雖矛盾爲罪則同此莫非臣等溺職之罪伏地俟勘不知所達云問于監試官鄭尙愚李明淵等處則以爲臣等猥膺監試之命觸事僨誤無往非罪果然人言峻發問啓有命惶隕震越靡所容措初場入者未半場門遽閉之事初二日酉初開門許其流入至翌日辰末巳初儒生之入場者斷而不續故招致四館吏使之催促而以今將開門之意屢度曉諭則館吏回告以爲場外有若干儒生雖聞門將閉之知委而終始逗遛不爲入來云故日勢已晩懸題太遲不得已閉門至於終場則入門數少分坐不難初則果爲間數間各坐矣及其雨勢稍緊雨具許入而入門則爲二百餘人雨傘則不過二十擧子之沾濕姑無論試券書呈實無其望故任其相聚未能禁其雜坐此莫非臣等溺職不察之罪而堂疏中捧講之事初無一人捧講者此則赴擧諸生自當知之云問于二所試官李時秀趙鎭寬姜彝正成種仁沈基泰李基讓申鳳朝等處則以爲臣等猥忝考試之任自速僨誤之科譴斥之論峻發於臺端慙惶之極靡所容措臣等於初二日承命進詣試所先以諸般禁條一一揭榜曉諭當日烽火前仍卽開門納士每一人式先搜驗次錄名然後始許入場而入來之際必令整整徐趨毋或有紛沓爭先之弊至翌日巳末聞場外無儒生始爲閉門門閉之後卽爲懸題旋以士習之終未齊整仍爲罷場場外追到人之有無初無可論終場日則入門僅爲百餘人故使之遠遠分坐及至雨勢甚緊許張雨傘而無傘之人不得已一二人式分處於有傘處少晴則如前分坐如是者再張傘撤傘之際雖未能終日分坐而雨勢所致不得不然兩日事實不過如此至於捧講事初場分坐之際終不聽從之五人使之招來試講則不待開卷皆稱不能故一倂停擧出送矣及其終場又以無講工者出去之意申申曉諭則有自願來講者四人故各試一二大文果皆成誦故許令應試堂疏所論似或指此而只緣觸事昏謬至登臺彈莫非臣等不職之罪問啓之下震越俟勘云問于監試官吳鼎源宋知濂等處則以爲臣等猥膺監試之命隨處僨誤人言峻發致有此問啓之命惶隕震越靡所容措初場入門事則初二日黃昏時開門許入至翌日開東時儒生入場不過數百人故使之連爲催促而日出前入場之數終爲不多一向催入轉至巳末場外更無當入之人云故更以今將閉門懸題之意這這曉諭俾無阻門之患及至午初入場都數爲一千二十餘人故始爲閉門矣終場不爲分坐事則終場入門之數至尠故自初果令遠遠分坐不許來往矣懸題前雨勢始作而場內雨傘不滿十餘諸生以試紙沾濕來訴故許令數人同坐一傘而券內雖一行雷同則拔去之意榜示矣向晩少霽又使依前分坐千後又大霔至夜不止則隨便避雨勢難禁止臣等溺職之責實所難免捧講事則初場日不肯各坐之類自試所招立階前問其能講所對糢糊故仍爲試講而初不能開口者爲五人罷場草記竝陳此意終場又以不誦專經者出去之意曉諭則數三儒生自願試講故各捧一二大文而止臣亦果參見而製場捧講事近格外矇未糾正罪無所逃云矣敢啓傳曰聖遠經殘士習不古往往有自侮之端竝與西京之孝廉廢而唐宋以來創糊名之式而有封彌官犯挾策之罪而有搜篋官知筆劃故易書易書故膽錄官差下謄錄故又不得不另定査同枝同官此猶不足設棘圍禁亂官守之塡字號收券官書之滔滔千載莫能一洗至于今不以待士之禮待士士亦不自待以正士端士苟論治本之政莫過於俾各誦習經傳自好而自重卓然自期以聖人之徒此在朝廷修明之如何何責乎試官何尤乎諸生所謂考試者皆從這裏中騰驤者則今忽以揖讓杯酒之風求備於試官評彈四起譴訶隨加今之爲試官不亦難哉師道不明於上士風益渝於下其由歸之於朝廷則固可歸之於試官誠冤矣然二所之試問大文云云雖與眞箇捧講有異事係格外當該試官爲先從重推考監試官兼有不能規正之失禁推至於一所徹宵流入晏朝閉門云爾則臺章論列未免差爽亦無二所叩問講章之擧則別無爲罪之端使之退去可也
정조 20년
傳于宋銓曰昨見禮部咨年貢方物有作兩分呈之旨諭欲爲詢問今夜又見先來狀啓勅書順付之使行今月念後當到柵云謝恩文書其前當爲正書等待方物之對數自可作兩隻件何以分呈議于領左相後再昨次對明日來會之意遣備郞傳于右相槐院公事提調亦令同爲入侍
정조 20년
宋銓啓曰明日次對兩司當爲進參除在外外未肅拜呈告人員竝待開門牌招何如傳曰允
정조 20년
右副承旨李海愚書啓臣承命馳詣奉常寺陪奉神位版奉安于南壇後壇上奉審無頉祭物祭器祭井看審則精潔諸執事進排官佾舞摘奸則竝無頉矣臣則姑爲仍留待將事訖還奉神位版後復命之意敢啓傳曰知道
정조 20년
洪義榮以禮曹言啓曰今此文武官重試及對擧別試文科殿試同日竝設事命下矣文武重試與文科殿試節目當爲磨鍊而凡於殿試親臨與命官前期稟旨後磨鍊節目事曾有定式矣今番則何以爲之而處所以何處擧行乎敢稟傳曰親臨磨鍊處所臨時更稟可也
정조 20년
李海愚以禮曹言啓曰取考謄錄近年則重試時名紙精書呈券不爲易書傳食亦爲安徐只許各帶書吏一人矣今番重試時亦依此擧行何如傳曰依近年例爲之可也
정조 20년
李海愚以禮曹言啓曰今此別試文科講經一二所合設事命下矣依傳敎文科講經合設於成均館之意敢啓傳曰應講者數少合設固好試官中若有相避之人則與製述有異依殿講例當者勿出栍今番則特命合設有此闊狹此後如例各所試講之所莫或援例事載錄於科擧事目可也
정조 20년
李海愚以義禁府言啓曰遂安郡守朴思弼拿問嚴處事傳旨啓下矣朴思弼時在任所云依例發遣府羅將拿來何如傳曰允
정조 20년
掌令李貞運疏曰伏以臣庸愚譾劣最居人下而偏被陶鎔之私濫廁法從之列周旋三司已有年所未效絲毫之報徒積瘝曠之譏居常愧懼如無所容至於再昨夏以納言待罪也時値賓對隨諸僚後傳啓之際自速冒禁之罪而聖度天大薄竄旋宥惶隕感祝不知死所第臣於臺地別有所自劃者伊日前席一重臣以臺閣亡矣之說出位論斥不有餘地登筵諸臣無不參聽則比之章疏彈劾無所異同噫臺閣自處之義廉防爲重得此題目更難抗顔從玆以還臺端一步鐵限在前決不可以晏然復冒也明矣不意玆者掌憲新命忽下於監試受點之日義重往役雖不得不冒沒出肅而以此情勢因仍蹲冒斷無是理敢陳短章略暴衷懇伏乞聖慈俯垂鑑諒亟許鐫遞仍命選部勿復檢擬於臺職以謝人言以靖私義不勝幸甚臣方丐免之不暇而事在目下敢此附陳焉噫近來士習日渝科弊益滋至於今番試事而極矣作育之聖化靡不用極而丕變之實效尙此未見況復對擧別試法意尤重而不通經傳章句不習表策程印者擧皆冒赴乃至有初日罷場之擧其爲多士之羞有識之歎容有極哉苟究其弊之所由生則全由於近日科規之弛張寬嚴了無一定之式而然也我殿下初元試士之法旣嚴且正故京外多士不敢犯科雖非親臨之時亦皆分坐而借述倩筆之輩擧皆斷望於赴擧庶幾有一變之效矣間因慶科之大比爲其慰悅過於闊狹依舊蕩然習以爲常甚至殿庭咫尺之地坐立無常咳笑相雜使親臨到記之科旣設而還撤曾未幾何又有此今番初場之擧以此習俗以此規模實無時日內矯正之望如欲釐今之弊復古之制則莫如面試之爲得宜也一切定式斷以行之則實才宿儒之外更不敢生意於冒赴自無紛拏之患庶見端趨之美初雖近於迫隘竟可入於彀率夫如是則士習不期正而自正科場不期嚴而自嚴伏願殿下留意焉且臣於今番掌試諸臣事有所慨然者凡諸挾冊攔入之類摘發論罪實合於嚴束科場之道而第聞伊日多士齊到棘圍之外入者未半場門遽閉似此光景前所未見挾冊攔入之類安知無相雜於其中而旣無目前現捉之罪或有講製俱備之士亦多因此而退及其終場過於畏愼坐停不赴者亦有之遂使遐鄕裹足之輩聞風而來缺望而歸嚴科規正士習之道不必如是雖以翌日言之入門之初雖或分坐微雨之後旋又雜處其爲紛亂比之初場殆有甚焉此雖由於士習之莫可救正而掌試之臣亦難免不能檢束之失臣謂一二所試官竝施譴罷之典斷不可已也臣無任云云省疏具悉面試之式不但往史有之昔在先朝癸未年後大小科亦嘗試之於景福宮內及金商門庭而其時亦有奸弊之現發者雖欲爲之今日紀綱豈敢比之於昔年乎且況無面試之名而有面試之實莫若規程嚴而僥濫息此所以御極以後未嘗一爲面試者也豈可闊狹於今日鄕擧之制未遽申明則就錄名之恒例別有牢定如昨年筵敎之爲固近可亦惟在於有司擧行之如何面試事不允一二所試官譴罷事初場則入者未半場門遽閉似此光景前所未見云者誠如爾疏試官事不審大矣終場則初使分坐旋許雜處云者亦如爾說又可謂不察然風傳有難盡信令政院問答於諸試官無論如此如彼科場之嚴不嚴專係監試官事實之與爾疏同異亦令政院問于兩所監試官以啓
정조 20년
丙辰二月初七日卯時上御誠正閣左承旨入侍時行左承旨洪義榮假注書曺錫中記注官金良倜記事官吳泰曾以次進伏訖上曰弘文提學入侍出榻敎賤臣承命出與弘文提學具庠偕入進前上曰右承旨右副承旨入侍嶺南宣召人副司勇柳尋春入侍賤臣承命出與尋春及右承旨李肇源右副承旨金啓洛偕入進前上曰景慕宮春享親祭祭文中不可無此歲自別之義卿其知之否庠曰今年卽受冊之歲也有以知聖敎之所及也上曰然矣向來放榜擇日傳敎中亦有之卿須以此意改撰以納可也命庠先退上命尋春奏職姓名上曰故相幾代孫乎尋春曰爲七代孫矣上曰故相後冠冕不絶乎尋春曰臣之六代祖七代祖俱經南臺其後無冠冕矣上曰年幾何尋春曰爲三十五矣上曰聞汝爲嶺南望士故今此召見且爾家與他有別必有老成人典刑近來正學日蕪士習日渝此予之爲世道深慮者也爾能從事經學耶經傳尙矣其次則朱書也爾能讀朱書乎尋春曰常欲從事於經學而亦未之能焉至於朱書略讀之而未能熟矣上曰科文工於何文而已小成耶尋春曰丙午式爲小科而常製科賦不滿三百首矣上曰今日適有酬應事日間更當以經義文字召問於內閣爾須待之也上命義榮書傳敎曰禮房承旨馳詣南壇奉審摘奸後監滌祭器審視祭品仍留至祭時神位版還安太常後復命依先農壇祭享時例而今日傳香後禮房承旨與初獻官進詣太常陪奉位版字內將臣導駕部官部將淸道等節竝依定式擧行而近果無敢一毫怠忽乎各別嚴飭今夜當出御使殿齋宿行祭傳語該房嚴飭於兵判訓將處使之飛傳三角山木覓山漢江祭所分遣承旨一體奉審摘奸以來又命書傳敎曰各項事目今將活印而壯營之設專爲行宮則外營爲主人內營爲附庸偏書之例亦當依此爲之之意言於堂上而外此擧行文書亦皆先書外營次書內營事廟堂及內外營知悉此傳敎仍令揭板於內外營壁外營在近百里地凡有命令除非專關知委何以聞之此後政院備局相關之道令外使酌量定式添付事目中而撥路一款亦依筵敎一體往復畿伯從長磨鍊事分付仍命退諸臣以次退出
정조 20년
行都承旨黃昇源齋宿行左承旨洪義榮齋宿右承旨李肇源齋宿左副承旨金啓洛齋宿右副承旨李海愚齋直同副承旨宋銓齋直注書二員未差假注書曺錫中齋宿具得魯齋直事變假注書閔命爀仕
정조 20년
李海愚啓曰御營廳將官來言今日本廳軍兵日次私習云矣敢啓傳曰知道
정조 20년
洪義榮啓曰今日齋宿承旨當爲備員而都承旨趙尙鎭今日不爲仕進所當牌招而拘於廳規不得請牌何以爲之敢稟傳曰牌招
정조 20년
李肇源啓曰明日大駕詣景慕宮入齋室後王大妃殿惠慶宮問安何承旨進去乎敢稟傳曰同副承旨進去
정조 20년
李海愚啓曰宗廟永寧殿永禧殿景慕宮春奉審時戶曹判書當爲進參而戶曹判書李時秀謂有情勢陳疏到院原疏以親祭齋戒纔已退却矣莫重奉審不卽擧行事甚未安推考警責仍卽牌招使之卽速擧行何如傳曰退却疏入之待下批牌招使之卽爲進去可也
정조 20년
傳于李肇源曰大臣備局堂上引見
정조 20년
李海愚啓曰戶曹判書李時秀牌不進推考傳旨今方捧入而莫重奉審時刻已屆如是違牌不卽擧行極爲未安更卽牌招以爲進去之地何如傳曰允各別嚴飭斯速進去進去後入稟違牌勿捧傳旨
정조 20년
傳于洪義榮曰定例堂上入侍
정조 20년
傳于李肇源曰臺啓中官遲滯承旨遞差勿施當該中官令該府拿處
정조 20년
洪義榮啓曰今日齋宿承旨當爲備員右承旨李肇源旣有遞差勿施之命卽爲牌招都承旨趙尙鎭所當更請牌招而拘於廳規不得請牌何以爲之敢稟傳曰允都承旨牌招
정조 20년
洪義榮啓曰都承旨趙尙鎭再牌不進推考傳旨今方捧入而今日齋宿承旨不可不備員所當更請牌招而拘於廳規且係一日三牌何以爲之敢稟傳曰許遞前望單子入之待下批與新除授臺諫牌招以爲備員齋宿之地
정조 20년
承旨前望單子入之黃昇源落點
정조 20년
傳于洪義榮曰兵曹判書上疏入之
정조 20년
傳于李海愚曰奉審進去不可一刻暫緩戶曹判書牌去來各別申飭斯速進去
정조 20년
李海愚啓曰今日奉審時刻已晩而戶曹判書李時秀促敎之下來詣闕外謂有情勢終不承膺事體所在萬萬未安從重推考何如傳曰數十年來廉防掃地當者謂以事到迫隘黽勉出膺人之視之以爲一副當不易之常格於是乎自上又不得不以處義分義輕重之說曲爲進身之地大抵世道朝象之日卑未必不由於此等處非不知丕變痛革而所謂彈文無非人鬼關頭每引急於調劑無暇及於矯俗至於今番戶判諸人所遭人言卽不過官箴之美規則其在一變之道政値用武之地奉審雖有所重宜令暫伸廉防戶曹判書李時秀姑爲許遞酬應苦矣豈必待次次引遞兵判刑參亦姑許遞況臺閣乎兩所進去監試官臺銜一竝遞差傳旨捧入政官牌招開政
정조 20년
傳于李肇源曰園幸定例堂上尹行恁外兼管劇務編次之役每不專意行護軍李晩秀使之同爲主管此與設廳編輯有異前此差下之際只以筵敎擧行而備局謄錄內閣日省錄當載錄而今日戶判許遞之後亦無口傳付軍職之草記此後須卽草記而條件雖異事屬園幸則整理廳名雖罷儀軌廳印役未畢定例所管文書皆以整理儀軌廳稱號各隨稟啓之事以大臣意堂上意措語事知悉呈草記則校郞及儀軌都廳似難矣以傍近摠郞依武兼例擧行事分付
정조 20년
有政吏批判書沈煥之進參判黃昇源進參議宋煥箕未肅拜承旨宋銓進以沈興永爲司諫李翊模爲掌令吳大坤爲持平尹序東爲副應敎金近淳爲副修撰李顯正爲工曹佐郞宋時淵爲掌樂主簿金魯敬爲司僕主簿李師濂爲北靑府使韓光近爲大司諫李儒修爲掌令
정조 20년
以司諫沈興永牌不進罷職傳旨傳于李海愚曰只推更爲牌招
정조 20년
以大司諫韓光近牌不進推考傳旨傳于李海愚曰與在外持平許遞前望單子入之待下批牌招察任臺諫前望單子入之大司諫林濟遠持平李始源落點
정조 20년
傳于宋銓曰發遣吏郞諸執事淸齋與否摘奸以來
정조 20년
宋銓啓曰監試官吳鼎源宋知濂禁推事命下矣所帶職依定式遞差傳旨捧入之意敢啓傳曰知道
정조 20년
以宋知濂吳鼎源囚單子傳于宋銓曰分揀放送
정조 20년
大司諫鄭尙愚掌令李明淵啓曰臣等俱以無似忝叨臺地監試有命黽勉進詣憤事非一溺職多端堂疏憲章次第峻發導士失正之斥旣極悚凜試官罷職之請又甚慙恧夫科場察飭專係監臺而兩疏所論如彼深緊昨對問啓略陳惶愧之忱俄違召牌自犯逋慢之罪譴罰不加情踪愈蹙臺官去就廉防爲重其何敢憑恃寵靈晏然仍冒於臺次乎請命遞斥臣等之職傳曰旣有處分何可不爲措語捧入乎當該承旨遞差
정조 20년
吏曹口傳政事以李聖圭爲分內醫提調兪漢寧爲兵曹參知
정조 20년
以黃海監司徐邁修狀啓載寧郡民家燒燼事傳于李海愚曰殘戶令道臣別給賙恤之資雜役限年勿侵期於奠接事回諭
정조 20년
李肇源以吏曹言啓曰今此景慕宮春享大祭親行時祭官中薦俎官前判書李時秀奠幣瓚爵官前參議李勉兢時無職名竝令該曹口傳付軍職何如傳曰允
정조 20년
兵曹口傳政事大護軍單李時秀副護軍單李勉兢
정조 20년
洪義榮以兵曹言啓曰明日景慕宮擧動時本曹堂上守宮侍衛及導駕當爲備員而參知未差之代令該曹在京無故人口傳差出待下批牌招以爲進參之地何如傳曰允
정조 20년
洪義榮以兵曹言啓曰因承政院啓辭邊將應薦不薦人令該曹察推事允下矣大護軍李家煥鄭存中大司憲徐有臣都承旨黃昇源護軍權裕大司成李書九同知李邦榮鄭東愼兪彦修盧允中鄭履玉護軍洪明浩曺允大金履禧申光履蔡弘履李命彬林道浩金恒柱蔡廷夏李普溫姜德恒李彦藎李儒敬李潤慶水原留守趙心泰北兵使鄭觀采蔚山府使李性重善山府使尹文東咸陽府使宋煥章居昌府使金鍒南原府使韓晩裕順天府使崔守魯長淵府使李永秀伊川府使任希存德源府使元毅鎭端川府使李鴻德明川府使金宅和慶源府使金魯範俱爲應薦而不薦竝依定式推考警責何如傳曰允
정조 20년
洪義榮以禁衛營言啓曰謹依下敎南壇祭享時臣敬懋淸道前導奉審壇所則紅箭門階砌俱爲無頉所植松木頗有蒼鬱之漸而禁松看護等節另加申飭其外山腰以上犯耕處及沙汰處摘奸植松之意敢啓傳曰知道
정조 20년
兵曹判書具㢞疏曰伏以臣昨伏承問啓之批倖逭嚴勘反蒙曲恕臣於此益不勝惶凜媿恧之至也伊日實狀昨已仰對不敢更事煩暴而第伏念上試自別於參考臣若擧行得宜聽聞無礙則耳目之地豈發科劾之論也哉官箴之語雖係淸朝美風去就之分亦關廉隅大節而顧臣所叨之職卽是中權重任也伏況閟宮親享動駕隔宵莫重侍衛不容一刻暫曠而卽者賓對有命坐犯違召跡涉逋慢冞切悚惶玆敢略入文字仰瀆崇嚴伏乞聖明俯賜諒察亟命鐫改以靖私義以謝人言千萬幸甚臣無任云云答曰省疏具悉卿其勿辭行公
정조 20년
戶曹判書李時秀疏曰伏以如臣庸陋猥忝主試倉卒承命觸事顚錯曾不能仰副諄勤之聖旨少正紛競之士習退而點檢尤悔層積乃者憲臣之疏出而臚列旣緊勘斷遂嚴臣之昏謬僨誤之罪益無所逃滿心慙惶惟鈇鉞是竢及伏奉問啓批旨十行辭敎曲加涵貸問備薄罰匪罪伊榮臣方感激攢祝之不暇更何敢費辭自引而臺閣論事事體嚴重畏此簡書昔人有語勿論其言之當否旣以譴罷爲請耐彈蹲冒大關四維況臣苟能嚴束場屋恪遵試規無一事可議則人言奚爲而至哉考試重任緣臣玷辱論其罪負尤合重誅太廟南殿奉審涓吉閟宮親享淸齋在郞而以臣目下情踪無望束帶進身略控短章仰瀆崇聽伏乞聖明特垂諒察削臣之職勘臣之罪以肅朝綱以靖私義不勝幸甚臣無任云云答曰省疏具悉卿其勿辭行公
정조 20년
丙辰二月初八日辰時上御誠正閣大臣備局堂上引見入侍時行左承旨洪義榮假注書具得魯事變假注書閔命爀記注官金良倜記事官吳泰曾右議政尹蓍東行大護軍金持默李柱國知訓鍊李敬懋刑曹判書李在學吏曹判書沈煥之行副護軍徐有大漢城左尹李漢豐承文院公事堂上李晩秀校理洪秀晩獻納柳河源以次進伏訖蓍東進前問候煥之晩秀隨而進前蓍東曰春寒尙峭聖體若何上曰一樣矣蓍東曰王大妃殿氣候何如上曰一樣矣蓍東曰惠慶宮氣候何如上曰一樣矣蓍東曰慈宮癤患近日已復常節乎上曰貼藥以後大勢已減而尙不得快復矣蓍東曰今日賓廳備堂多不進參老病實故外廣州留守徐有隣兵曹判書具㢞戶曹判書李時秀刑曹參判趙鎭寬開城留守李冕膺竝卽牌招以爲入參之地何如上曰依爲之出擧條上曰咨文領左相果見之而其文勢如何看則爲當云耶予意則作句於勿爲添備四字而自於字分屬下節大抵如三十匹則分作十五匹之意而事面亦似苟且彼中知委有難的知矣蓍東曰領相則精神昏眩不能領會云左相亦以爲驟看未詳云臣意則初亦以一起之兩分進定知之矣聞譯官輩言則兩分卽如我國兩起云矣上曰承文提調之意何如晩秀曰臣意則似不然年貢依前例爲之勿使添備於大上皇新皇作兩起云勿字看屬於作兩分定下似好矣上曰此不可不爛商處之若是勿爲添備而只依前貢則當貢於新皇帝乎太上皇乎且移準年貢亦出咨文然則冬至謝恩當無方物乎詳考前例後日更稟可也仍敎曰皇帝授受之際涕泣告辭其眞誠切至傍人感動且仁孝聲聞傳播遠近云雖諸夏盛際亦未過此也來月旬前使行優可入來不可相値於皇壇享事先朝忌辰趁罷齋後復命事知委灣府可也上敎泰曾曰爾往左相家明日宮享亞獻官當改付標勿爲入參事傳之卽爲復命可也泰曾承命出去蓍東曰入待左右史一人雖以兼史傳命出去一人則雖有傳諭進去之命當待兼史入來後離次而翰林吳泰曾徑先出去事甚未安推考何如上曰依爲之出擧條蓍東曰今番齎咨官回便及冬至使先來方物移準事年貢勿爲添備事三大節表式頒發事竝當有謝恩表文及禮部移咨矣無論表奏咨文與緣由別咨皆令內閣知製敎撰進何如上曰依爲之蓍東曰頃因傳敎關西年例分給襦衣紙衣襲謬不均之弊釐正後狀聞之意行會矣卽見平安監司金載瓚狀啓則以爲自前分給只從已行之例故當受者見漏不緊者混受果有襲謬不均之弊今於釐正之日固當量其苦歇均其分俵故與節度使往復商量刊落其不緊名色抄出其應受元數一一均排俾無虛實相蒙仍使各邑永爲節目依此遵行而至於餘數紙衣三十七領若欲添分則數未相當仍爲留置則有此剩餘明年分給時更俟廟堂知委擧行爲辭矣餘數紙衣分付道臣善爲留貯今冬分送時充數以給此後則惠廳進排預爲減除磨鍊之意知委何如上曰依爲之蓍東曰此江原監司李秉鼎狀啓也以爲道內還穀自來不敷當分之數實無以塗抹列邑皆以留庫穀加分爲請通計所報之數則不可不加分者爲四萬八千三百九石依此數特蒙準許使窮春受還之民獲免方農絶糧之患事請令廟堂稟旨分付矣關東之加分請得便成年例而四萬八千三百餘石之數亦不爲過多依狀請許施待畢分以實數更爲狀聞之意分付何如上曰依爲之出擧條蓍東曰近來譯官生理凋殘繼業無人連下軫念之敎而姑無以指一仰對其中效勞諸譯之可合奬勸者如漢學之趙明會倭學之金健瑞皆陞資至嘉善資憲而尙未經樞銜實職比諸醫官若有差等此亦爲渠輩抑鬱之一端令銓曹同知與知事有窠則差擬無窠則依近例加設單付亦似無妨以此分付何如上曰依爲之出擧條蓍東曰臣雖惶悚而有私懇仰達者矣臣蒙恩前秋加資追榮臣父祖猥叨此職又蒙追榮而尙未焚黃不過七八日可以往來過宮享後願得恩暇矣上曰呈辭可也上曰今番場屋何如云耶蓍東曰臣亦連送備郞見之而頗不如前紛亂云矣上曰前以慶科之故飭令稍弛士習漸解今番不得不如此而亦無別般申禁士子猶能率敎矣武一所之闕榜不由於太嚴束乎柱國曰二技取二技故入格甚難而近日武科頗紊亂今番弛張之擧亦云幸矣持默曰禁軍祿窠區處分排之後所餘爲五窠云語未畢上曰不待盡言而可領悉矣祿窠雖或有餘額外之於本營姑無隨行之節則無事食祿太涉無義蓋壯勇衛視內禁衛雖云有別而額外則猶是虛銜也內禁則卽是實料也今若付之內禁使之食祿有若自假陞實者然則未知其如何而從當商量處之矣煥之曰近因湖南諸生上言請故掌令臣李恒贈官易名之典而自臣曹覆啓判下有登筵時稟處之命矣李恒學問操履蔚爲儒賢先輩之所推詡而早遊孫吳晩歸洛閩一變至道之功有似乎宋之橫渠矣況湖南多士之知有正學實賴斯人之先倡則功在斯文風及後世有足稱述者矣恒之本職經堂下三品今以何品官議其所贈乎大僚登筵下詢處之何如上曰大臣之意何如右議政尹蓍東曰故掌令李恒學識造詣尙無褒典誠爲聖朝欠事然不必超秩爲二品贈職只贈吏議兼祭酒允合於崇奬儒先聳動士林之道矣上曰依爲之出擧條煥之曰因陽城儒生等上言請故兵使吳定邦贈職自禮曹覆啓判下移送臣曹矣昔當癸丑庭議時定邦以一武臣正色抗言凜然有一絲扶鼎之意倫常猶未墜地亂賊可以破膽若其數句語著在先輩碑狀之文至今想見其生氣矣定邦之本職爲從二品今當以何品官擬贈乎大僚方登筵亦下詢處之何如上曰大臣之意何如蓍東曰吳定邦昏朝立節不亞於鰲城府院君李恒福故判書金德諴諸臣而身後闕贈典宜有多士齊籲之擧變品贈職恐不可已矣上曰尙未贈職亦無易名實爲欠事正卿贈職後卽爲議諡之意分付弘文館可也出擧條煥之曰寒食祭享時侍從執事官分排每患苟簡而近來侍從之在外者甚多在前如此之時有行會催還之例矣今亦依此例近道在鄕侍從竝催促上來而若視以例飭臨時有稱在外者一竝捧現告禁推之意預爲行會何如上曰依爲之出擧條煥之曰權作窠之次次陞遷者還作本窠乎上曰該司自有定額初仕比前漸廣今若依前除出初仕之窠仍作序陞之階則可爲仕路無滯之道而事係官方有難遽議更待博議細量以草記稟處可也河源曰以親享齋日不得傳啓矣上曰有所懷乎河源曰無之矣上曰玉堂有所懷乎義榮顧謂玉堂進前秀晩進前上曰旣無所懷則不必進前矣秀晩曰玆者筵席初未有玉堂進前之命而承旨不能審愼致有誤傳下敎臣謂當該承旨洪義榮推考宜矣上曰依爲之出擧條上敎敬懋曰南山植松係是大政各別申飭卿須時時親自看檢可也敎漢豐曰東小門以上普賢峯下赤岸雖未知其本來如此而所見可悶卿須照管植木可也景慕宮案山前則可謂疎濯而申飭樹植之後今見蒼鬱事未有用力而不能成者矣命書傳敎曰春寒尙峭明日陪享百官煖帽隨駕軍兵毛具事預爲分付仍命退諸臣以次退出
정조 20년
行都承旨黃昇源隨駕宿行左承旨洪義榮隨駕宿右承旨李肇源隨駕直左副承旨金啓洛隨駕宿右副承旨李海愚隨駕直同副承旨宋銓隨駕宿注書二員未差假注書曺錫中隨駕宿具得魯隨駕直事變假注書閔命爀守宮直
정조 20년
大駕詣景慕宮入齋室後內閣政院玉堂藥房口傳問安答曰知道
정조 20년
洪義榮啓曰司僕內乘來言捲簾取稟傳曰捲三面
정조 20년
傳于洪義榮曰旣伸廉隅戶兵判及刑曹參判竝仍任前職牌招察任
정조 20년
吏曹口傳政事戶曹判書李時秀兵曹判書具㢞刑曹參判趙鎭寬仍任事承傳
정조 20년
洪義榮啓曰兵曹判書具㢞牌不進推考傳旨今方捧入而今日動駕時別侍衛不可不備如是違牌不卽承膺事甚未安更卽牌招傳授命召何如傳曰允
정조 20년
金啓洛啓曰戶曹判書李時秀牌不進推考傳旨今方捧入而今日親享薦俎官當爲進參如是違牌事甚未安更卽牌招何如傳曰允
정조 20년
以刑曹參判趙鎭寬牌不進推考傳旨傳于李肇源曰更爲牌招
정조 20년
以刑曹參判趙鎭寬再牌不進推考傳旨傳于李肇源曰更爲牌招
정조 20년
宋銓啓曰臣以王大妃殿惠慶宮問安進去下直之意敢啓傳曰知道
정조 20년
李海愚啓曰禮貌官來言百官稟旨就次傳曰知道
정조 20년
李海愚啓曰領議政洪樂性左議政蔡濟恭爲承候來待矣傳曰入侍
정조 20년
傳于李海愚曰右議政入侍
정조 20년
李肇源啓曰王大妃殿惠慶宮夕問安何承旨進去乎敢稟傳曰右承旨進去
정조 20년
李肇源啓曰臣以王大妃殿惠慶宮夕問安進去下直之意敢啓傳曰知道
정조 20년
傳于金啓洛曰留院上疏入之
정조 20년
洪義榮以壯勇營言啓曰依下敎先來軍官洪垿拘留本營之意敢啓傳曰知道